[Video] Almal leer ŉ les danksy dié blaasoppieŉ Video van ŉ blaasoppie wat “afblaas” word wyd op sosiale media versprei – grootliks omdat meeste mense onder dieselfde wanindruk was oor dié vis. Hierdie vreemde visse neem ŉ merkwaardige grootte aan wanneer hulle bedreig voel – byna dubbel hul oorspronklike grootte. Meeste sosialemediagebruikers was egter onder die wanindruk dat blaasoppies lug inneem om hulself so groot te kry – soortgelyk aan die effek wanneer ŉ ballon opgeblaas word. Die oorspronklike video, wat deur Internet Palace op Twitter gedeel is, wys hoe die blaasoppie water uitlaat wanneer hy afblaas. Dit is egter eers toe die gebruiker Clara (@corningswell) die video deel en kommentaar lewer dat sy altyd onder die indruk was dat die visse lug inneem om op te pof, dat ander gebruikers ook begin reageer het. Haar plasing is deur meer as 130 000 gebruikers gedeel, meer as 340 000 het daarvan gehou en 507 het kommentaar gelewer – om te sê dat hulle ook gedink het die visse is vol lug wanneer hulle so groot opgepof is. Wetenskaplikes was ook vir ŉ lang tyd onder die indruk dat blaasoppies hul “asem ophou” (soos in die Pixar-fliek Finding Nemo). Navorsers by James Cook University en die Australiese Instituut van Marienewetenskap het egter in 2014 bevind dat die visse steeds suurstof inneem selfs wanneer hulle opgepof is. Wanneer hulle buite die water is, kan hulle lug inneem, en dit is moontlik waar die verwarring ingesluip het. Hulle sal egter vinnig buite die water versmoor. How Pufferfish get so big pic.twitter.com/cJtGhhx84c — Internet Palace (@InternetPalace) August 27, 2017 I literally always thought pufferfish inflated with air which doesn’t even make sense. Wth https://t.co/xogA4GLnBj — Clara (@Corningswell) October 5, 2017